După relatarea fără perdea făcută săptămâna trecută de vedeta porno Stormy Daniels despre presupusa relaţie sexuală pe care ar fi avut-o în 2006 cu Donald Trump – pe care acesta o neagă -, mărturia lui Michael Cohen, care a început în jurul orei locale 09.30 (16.30, ora României), era celălalt moment extrem de aşteptat al acestui proces care va intra în istorie şi care are mize politice importante.
La 77 de ani, candidatul republican la Casa Albă Donald Trump se confruntă cu prima condamnare penală a unui fost preşedinte din istoria Statelor Unite. Procesul, care îi perturbă campania electorală, obligându-l să urmărească audierile în tăcere aproape în fiecare zi, începând de la jumătatea lunii aprilie, într-un tribunal din New York, a intrat într-o fază decisivă.
Chemat la bară, Michael Cohen, în vârstă de 57 de ani, cu un aer nervos, a fost întrebat de un procuror dacă a „minţit” şi a „intimidat” vreodată persoane, martorul răspunzând de două ori clar „da”.
„Asta a trebuit să fac pentru a duce treaba la bun sfârşit”, a declarat fostul avocat sub jurământ.
Donald Trump a rămas impasibil înainte de a se sprijini pe spate de scaun.
„Pitbullul” i-a plătit 130.000 de dolari lui Stormy Daniels
Michael Cohen, cea mai de încredere persoană a lui Donald Trump la acea vreme, supranumit „pitbullul” pentru fidelitatea sa, este cel care i-a plătit actriţei Stormy Daniels 130.000 de dolari, din banii lui, pentru a-i cumpăra tăcerea cu privire la relaţia sexuală cu Trump, la sfârşitul campaniei prezidenţiale din 2016.
Potrivit acuzării, atunci când Trump, devenit între timp preşedinte, i-a rambursat banii lui Michael Cohen, în 2017, plăţile au fost în mod fals declarate ca „taxe juridice” în conturile holdingului Trump Organization, pentru a ascunde că banii au fost folosiţi pentru a acoperi un scandal.
Donald Trump este urmărit penal pentru 34 de capete de acuzare pentru falsificare de conturi, ceea ce, teoretic, i-ar putea aduce o pedeapsă cu închisoarea.
Când afacerea a fost dezvăluită de Wall Street Journal în 2018, Michael Cohen a susţinut iniţial că a plătit-o pe Stormy Daniels din proprie iniţiativă, fără să-şi informeze şeful. Prins în sistemul judiciar, cel care s-a lăudat cândva că era gata să „încaseze un glonţ pentru Donald Trump” s-a întors în cele din urmă împotriva acestuia, insistând că a acţionat, de fapt, la ordinele sale.
Michael Cohen a pledat vinovat în 2018 pentru evaziune fiscală, declaraţii false în faţa Congresului american şi încălcarea legilor privind finanţarea campaniilor electorale, această din urmă infracţiune fiind direct legată de plata sa către Stormy Daniels. Condamnat la trei ani de închisoare, el a petrecut aproximativ un an în spatele gratiilor.
Mărturia sa promite să fie explozivă, întrucât Michael Cohen şi Donald Trump sunt animaţi acum de o ură acerbă unul faţă de celălalt.
„Nu are nicio credibilitate“
Vineri, avocaţii lui Donald Trump s-au plâns din nou de videoclipurile de pe TikTok în care Michael Cohen apare purtând un tricou în care fostul preşedinte apare în spatele gratiilor. Judecătorul Juan Merchan i-a cerut martorului să înceteze să mai lanseze astfel de atacuri, întrucât lui Donald Trump însuşi îi este interzis să se exprime împotriva martorilor sau a juraţilor din acest proces.
După ce a fost interogat de procurori, fostul avocat urma să se confrunte cu o avalanşă de întrebări din partea apărării, care l-a prezentat ca fiind un mincinos patologic, o opinie împărtăşită de susţinătorii lui Donald Trump.
„Cohen este o mare glumă (…) Nu are nicio credibilitate”, a declarat sâmbătă Lisa Lombardo, în vârstă de 61 de ani, la un miting în favoarea fostului preşedinte în apropiere de New York.
De la începutul procedurii, juraţii au auzit mai mulţi martori care au prezentat o imagine deloc măgulitoare a lui Michael Cohen, capabil să îşi intimideze sau să îşi măgulească interlocutorii pentru a obţine ceea ce dorea.
De asemenea, ei au putut asculta o înregistrare audio a unei conversaţii private în care Michael Cohen îi vorbeşte lui Donald Trump despre o plată pentru a obţine tăcerea unei alte femei, modelul Karen McDougal, care susţinea, de asemenea, că a avut o relaţie cu miliardarul.